b"\n_START_ARTICLE_\nEl Peri\xc3\xb3dico de Catalunya\n_START_SECTION_\nHist\xc3\xb2ria\n_START_PARAGRAPH_\nEl 26 d'octubre de 1978 va n\xc3\xa9ixer El Peri\xc3\xb3dico de Catalunya; 25 anys despr\xc3\xa9s va esdevenir el diari m\xc3\xa9s llegit de Catalunya. El Peri\xc3\xb3dico t\xc3\xa9 la seva redacci\xc3\xb3 en un edifici del carrer Consell de Cent, al districte de l'Eixample de Barcelona, i compta amb corresponsals propis a les principals ciutats del m\xc3\xb3n. Fundat pel barcelon\xc3\xad Antonio Asensio Pizarro, va publicar el seu primer exemplar en un moment que existien tretze cap\xc3\xa7aleres als quioscos de Barcelona, tres d'elles esportives._NEWLINE_La primera redacci\xc3\xb3, situada al carrer Roger de Ll\xc3\xbaria de Barcelona, va estar regida per un equip directiu liderat per Antonio Franco Estadella, i format pels periodistes Juli\xc3\xa1n Llac, Enrique Arias, Juan Ferm\xc3\xadn V\xc3\xadlchez, Fernando J\xc3\xa1uregui, Ramon Miravitllas, Jos\xc3\xa9 Luis Erviti i Jos\xc3\xa9 Luis Orosa. Des del principi va comptar amb prestigiosos articulistes de tot l'espectre ideol\xc3\xb2gic: Emilio Romero, Manuel Mart\xc3\xadn Ferrand, Amando de Miguel, C\xc3\xa1ndido, Montserrat Roig, Manuel V\xc3\xa1zquez Montalb\xc3\xa1n, o Antonio \xc3\x81lvarez-Sol\xc3\xads. La seva sortida al mercat va suposar l'aposta per un nou concepte de peri\xc3\xb2dic impr\xc3\xa8s, en donar gran rellev\xc3\xa0ncia als elements gr\xc3\xa0fics, seguint el model del USA Today, ja que havia revolucionat la premsa dels Estats Units.\n_START_SECTION_\nExpansi\xc3\xb3\n_START_PARAGRAPH_\nL'abril de 1995 obr\xc3\xad el seu lloc web. El 1997 El Peri\xc3\xb3dico encet\xc3\xa0 la doble edici\xc3\xb3 en catal\xc3\xa0. En els \xc3\xbaltims anys ha iniciat una pol\xc3\xadtica d'expansi\xc3\xb3 amb la creaci\xc3\xb3 de cap\xc3\xa7aleres germanes en diverses prov\xc3\xadncies espanyoles i a Andorra. Aix\xc3\xad, ha impulsat la creaci\xc3\xb3 de El Peri\xc3\xb2dic d'Andorra, El Peri\xc3\xb3dico de Arag\xc3\xb3n, El Peri\xc3\xb3dico de Extremadura, El Peri\xc3\xb3dico Mediterrani i La Voz d'Ast\xc3\xbarias. Tots aquests peri\xc3\xb2dics comparteixen amb El Peri\xc3\xb3dico de Catalunya les caracter\xc3\xadstiques formals i gr\xc3\xa0fiques, les informacions sobre Espanya i pol\xc3\xadtica internacional, els articles d'opini\xc3\xb3 i alguns editorials, i es diferencien per la cobertura de les informacions locals i auton\xc3\xb2miques. _NEWLINE_El 5 de setembre de 2003 es va celebrar el 25\xc3\xa8 aniversari del diari, amb un acte central amb la concessi\xc3\xb3 del Premi de Periodisme Antonio Asensio, institu\xc3\xaft pel Grupo Zeta en mem\xc3\xb2ria del seu fundador que va morir el 2001. El guard\xc3\xb3 el va atorgar el rei Juan Carlos.\n_START_SECTION_\nCrisi financera\n_START_PARAGRAPH_\nEl 16 de maig de 2017 el diari va interrompre l'edici\xc3\xb3 per primera vegada a la seva hist\xc3\xb2ria degut a una vaga que va causar tamb\xc3\xa9 l'ajornament de la gala del Catal\xc3\xa0 de l'Any, que organitza el diari en col\xc2\xb7laboraci\xc3\xb3 amb Televisi\xc3\xb3 de Catalunya. El mar\xc3\xa7 del 2018 es va fer p\xc3\xbablic que probablement el grup Vocento adquiriria el diari. Al cap de pocs dies el Grup Zeta va presentar una proposta d\xe2\x80\x99expedient de regulaci\xc3\xb3 d\xe2\x80\x99ocupaci\xc3\xb3 (ERO) que amena\xc3\xa7ava amb acomiadar 177 persones. Aix\xc3\xb2 va provocar noves vagues entre els treballadors del diari, que van fer que el dissabte 24 de mar\xc3\xa7 tampoc sort\xc3\xads el diari. Els treballadors van convocar vuit jornades de vaga i finalment el 25 d'abril de 2018 es va signar un acord que implicava la sortida de 135 treballadors._NEWLINE_El 2018 va perdre el 18,2% de vendes i es va quedar amb 36.861 exemplars.\n_START_SECTION_\nFilials\n_START_PARAGRAPH_\nEl Peri\xc3\xb2dic d'Andorra \xc3\xa9s un diari del Principat d'Andorra, fundat el 1996 com la filial andorrana d'El Peri\xc3\xb3dico. T\xc3\xa9 la seva oficina central a Escaldes-Engordany."